ཡང་གསང་ཐུགས་བཅུད་ཟབ་མོ་ལས༔ དབྱངས་ཅན་དབང་ཆོག་བསྡུས་པ་ཡེ་ཤེས་ཆུ་རྒྱུན་བཞུགས༔ ཆོ་ག་གཞུང་བཞིན་ལེགས་བསྒྲུབ་ཏེ༔ དབང་ལ་ཁྲུས་བྱས་བགེགས་བསྐྲད་ཅིང༔ བསྲུང་འཁོར་
ལོ་རྒྱུས་མཎྜལ་ཕུལ༔ དེ་ནས་གསོལ་བ་བཏབ་པ་ནི༔ ཧོ༔ སྐྱབས་གནས་ཀུན་འདུས་བླ་མ་རིན་པོ་ཆེ༔ བདག་ཅག་སྐལ་ལྡན་སློབ་བུའི་ཚོགས་རྣམས་ལ༔ འཕགས་མ་སྒྲ་དབྱངས་ལྷ་མོའི་གསང་གསུམ་གྱི༔ དབང་མཆོག་ཡེ་ཤེས་བདུད་རྩིའི་ ཆུ་རྒྱུན་སྩོལ༔ ལན་སྦྱིན་པ་ནི༔ ཧོ༔ ཨེ་མ་སྐལ་བཟང་སློབ་བུའི་ཚོགས༔ སྨིན་བྱེད་དབང་བསྐུར་ལེགས་ཐོབ་པར༔ དད་དང་དམ་ཚིག་བསྲུང་ནུས་ན༔ དབང་བསྐུར་ཟབ་མོའི་རྗེས་སུ་འཛིན༔ སྐྱབས་སེམས་ཚོགས་བསགས་སྤྱི་ལྟར་བྱ༔ དེ་ནས་ཡེ་ཤེས་དབབ་པ་ནི༔ ཨོཾ་མ་ཧཱ་ཤུ ནྱ་ཏ་ཛྙཱ་ན་བཛྲ་སྭ་བྷཱ་ཝ་ཨཏྨ་ཀོ྅ཧཾ༔ གཟུང་འཛིན་གཉིས་བསླུས་ཆོས་ཀུན་སྟོང་པས་སྦྱངས༔ སྟོང་པའི་ངང་ལས་སློབ་མ་སྐད་ཅིག་གིས༔ འཕགས་མ་ངག་དབང་དབྱངས་ཅན་ལྷ་མོ་ནི༔ དཀར་གསལ་མཛེས་འཛུམ་ཆགས་པའི་ཉམས་དང་ལྡན༔ ཕྱག་གཉིས་བཻཌཱུརྱ་ཡི་པི་ཝཾ་དཀྲོལ༔ དབུ་ལ་རིན་པོ་ཆེ་ཡི་པྲོག་ཞྭ་གསོལ༔ རཏྣའི་རྒྱན་དང་དར་གྱི་ཆས་གོས་དང༔ འོད་ལྔའི་མདངས་ལྡན་སྨད་ཤམ་མཛེས་པར་གསོལ༔ ཞབས་གཉིས་ཙོག་པུར་བསྣོལ་བའི་སྟབས་ཀྱིས་བཞུགས༔ ཉ་གང་ཟླ་བ་དཀར་པོར་སྐུ་རྒྱབ་བརྟེན༔ དེ་ལྟར་གསལ་བའི་གནས་གསུམ་འོད་འཕྲོས་པས༔ འོག་མིན་བདེ་ཆེན་དག་པའི་ཞིང་ཁམས་ནས༔ དབྱངས་ཅན་ལྷ་མོའི་ལྷ་ཚོགས་འཁོར་དང་བཅས༔ རྒྱ་མཚོ་ཆེ་ལ་ཁ་ཆར་བབ་པ་བཞིན༔ སློབ་མ་རྣམས་ལ་སིབ་སིབ་ཐིམ་པར་གྱུར༔ ཧྲཱིཾཿ རང་བཞིན་རྣམ་དག་འོག་མིན་ཞིང་ཁམས་ནས༔ རང་རིག་སྒྲ་དབྱངས་ལྷ་མོའི་ཚོགས་མ་ལུས༔ སྤྱན་དྲངས་ རྡོ་རྗེའི་སློབ་མའི་ལུས་ངག་ཡིད༔ གསང་གསུམ་རྡོ་རྗེའི་ངོ་བོར་བྱིན་རླབས་གྱུར༔ རྩ་སྔགས༔ བཛྲ་ས་མ་ཡཱ་ཛྙཱ་ན་ཨ་བེ་ཤ་ཡ་ཧྲིཾ་ཧྲིཾ་ཕེཾ་ཕེཾ༔ ལན་གསུམ་བརྗོད་ཅིང་བྱིན་དབབ་རབ་གནས་བྱ༔ དེ་ནས་དངོས་གཞི་བུམ་དབང་ནི༔ ཧྲཱིཾཿ བདེ་ཆེན་མི་དམིགས་མཐའ་བྲལ་ཡེ་ཤེས་སྐུ༔ རང་བྱུང་བརྗོད་བྲལ་སྒྲ་དབྱངས་ལྷ་མོ་ཡི༔ ཡེ་ཤེས་སྐུ་མཆོག་བུམ་པའི་དབང་བསྐུར་བས༔ དབང་ཐོབ་རགས་ལུས་ལྷ་སྐུར་སྨིན་པར་ཤོག༔ རྩ་སྔགས༔ ཀཱ་ཡ་ཨ་བྷི་ཥིཉྩ་ཨོཾ༔ སྔགས་ཕྲེང༔ ཨཱཿ རང་བྱུང་བརྗོད་བྲལ་མི་ཤིགས་ནཱ་དའི་སྒྲ༔ སྐྱེ་མེད་དོན་སྟོན་མི་འགྱུར་སྔགས་ཀྱི་ཕྲེང༔ ཟབ་གསལ་གཉིས་མེད་སྔགས་ཀྱི་དབང་བསྐུར་བས༔ དབང་ཐོབ་སྒྲ་གྲགས་ སྔགས་སུ་སྨིན་པར་ཤོག༔ རྩ་སྔགས༔ ཝཀྐ་ཨ་བྷི་ཥིཉྩ་ཨཱཿ ཆོས་འབྱུང་གཏད་ལ༔ ཧཱུྃ༔ མ་བཅོས་རང་བྱུང་བློ་འདས་གཉུག་མ་ཆེ༔ སྟོང་གསལ་མ་འགགས་བདེ་ཆེན་ཡེ་ཤེས་སྒོ༔ བདེ་སྟོང་ཟུང་འཇུག་ཆོས་འབྱུང་ཟུར་དྲུག་པའི༔ དབང་ཐོབ་ཀ་དག་དགོངས་པ་མངོན་གྱུར་ཤོག༔ རྩ་སྔགས༔ ཙིཏྟ་ཨ་བྷི་ཥིཉྩ་ཧཱུྃ༔ མཐའ་
བརྟེན་དམ་ཚིག་ཁས་བླངས་དང༔ གཏང་རག་བསྔོ་སྨོན་བཀྲ་ཤིས་བརྗོད༔ དེ་ལྟར་ཟབ་དབང་ཐོབ་པ་ཡི༔ སྐྱེ་ཀུན་ཡེ་ཤེས་མཁའ་འགྲོ་ཡིས༔ གསང་གསུམ་རྡོ་རྗེའི་བྱིན་རླབས་ཞུགས༔ འཕྲད་པ་དོན་ལྡན་ནོར་བུར་མཚུངས༔ ས་མ་ཡ༔ རྒྱ་རྒྱ་རྒྱ༔ ཞེས་པའང་དུང་དཀར་མཆོག་སྤྲུལ་ཆོས་ཀྱི་རྒྱ་མཚོ་སོགས་ཀྱི་བཞེད་
སྐོང་དུ་ནམ་མཁའ་གླིང་པ་དང་ཏཱ་རེ་ལྷ་མོ་ཟུང་གིས་བྲིས་པ་དགེ།